KIRJALLINEN KYSYMYS P-3376/02

esittäjä(t): Felipe Camisón Asensio (PPE-DE) komissiolle

(20. marraskuuta 2002)

Aihe: Haaksirikko Galician rannikolla

Merenkulun turvallisuutta koskevia sääntöjä on tiukennettu viime vuosina erityisesti vakavia seurauksia rannikoille aiheuttavien öljytankkerien haaksirikkojen lisääntymisen takia.

Yhteisön tasolla komissio on esittänyt kaksi toimenpidepakettia, jotka tunnetaan nimillä Erika I ja Erika II. Niillä pyrittiin tiukentamaan valvonta- ja turvallisuusjärjestelmiä satamissa (valtion satamavalvonta), sertifiointielimissä (luokituslaitokset) ja itse aluksilla (kaksoisrunko).

Koska ilmeisesti LatviaGibraltar-reittiä liikennöinyt Prestige-alus on haaksirikkoutunut Galician rannikolla, katsooko komissio saatavilla olevien tietojen perusteella, että tapauksessa on noudatettu valtioiden satamavalvontaa koskevia yhteisön säännöksiä? Jos ei, mihin toimiin komissio aikoo ryhtyä?

Loyola de Palacion komission puolesta antama vastaus

(16. tammikuuta 2003)

Saatavilla olevien tietojen mukaan satamavaltion suorittama tarkastus tehtiin Prestige-alukselle viimeksi Rotterdamissa vuonna 1999. Tässä tarkastuksessa ilmeni vain muutamia pienehköjä puutteita, jotka korjattiin ennen laivan lähtöä satamasta.

Tämän jälkeen Prestige ei käynyt yhdessäkään Euroopan unionin satamassa lukuun ottamatta Kalamatan satamaa Kreikassa ja Yhdistyneelle kuningaskunnalle kuuluvaa Gibraltarin satamaa. Sen sijaan alus kävi Ventspilsin satamassa Latviassa ja Pietarin satamassa Venäjällä. Näiden vierailujen aikana alukselle ei suoritettu lainkaan satamavaltioiden suorittamasta valvonnasta annetun direktiivin 95/21/EY(1) tai Pariisin yhteisymmärryspöytäkirjan sääntöjen mukaista tarkastusta.

Komissio kirjoitti kyseisten valtioiden toimivaltaisille viranomaisille saadakseen tietoa siitä, miksi Prestige-alukselle ei suoritettu satamissa tarkastusta.

Joka tapauksessa komissio antoi 3. joulukuuta 2002 tiedonannon meriturvallisuuden parantamisesta(2) Prestige-aluksen onnettomuuden jälkeen. Tiedonannossa komissio korostaa, kuinka tärkeää jäsenvaltioiden on noudattaa satamavaltioiden suorittamaan valvontaan liittyviä velvoitteita. Komissio kehottaa jäsenvaltioita rekrytoimaan riittävän määrän tarkastusviranomaisia, jotta jäsenvaltiot voivat noudattaa yhteisön lainsäädännössä asetettua tarkastettavien alusten vähimmäismäärää (25 %). Komissio pyytää jäsenvaltioita myös varmistamaan riittävän tarkastustason kaikissa niiden satamissa ja ankkuripaikoissa, jotta estetään mukavuussatamien muodostuminen. Komissio aikoo ehdottaa asian suhteen erityisiä toimenpiteitä.

Komissio aikoo seurata erityisen tarkasti satamavaltioiden suorittamaa valvontaa ja siihen liittyviä kysymyksiä. Tähän liittyen komissio nosti äskettäin Euroopan yhteisöjen tuomioistuimessa kanteen, jonka tavoitteena on tuoda julki, että kaksi jäsenvaltiota Ranska ja Irlanti ei ole noudattanut satamissa tarkastettavien alusten vähimmäisosuutta (25 %) koskevaa vaatimusta eikä siten täyttänyt yhteisön niille asettamia velvoitteita.

(1) Neuvoston direktiivi 95/21/EY, annettu 19. kesäkuuta 1995, alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) (EYVL L 157, 7.7.1995).

(2) KOM(2002) 681 lopullinen.